次韵陳大監赴天申節宴
作者：王十朋
朝代：宋

paragraphs: 聖主仁心等南北，燧息邊庭兵不宿。
兩階干羽來遠人，大度端能包濮祝。
萬歲三呼誕彌月，四海千秋太平曲。
宴開文德賜群臣，喜溢天顔明四目。
向來獻壽人誰在，元凱重登共鯀逐。
武夷戎監老風騷，去國十年官始復。
捧觴首賦天保章，遥指南山祝君福。
更獻曲江金鑑錄，不但能歌連理木。
賤臣逢時最僥倖，歸美寧辭管城禿。
願同韓愈頌元和，兼美武公歌綠竹。